Trend jangkitan Covid-19 stabil
ZARINA ABDULLAH KUCHING: Trend
jangkitan positif wabak Covid-19 di Sarawak stabil sejak pelaksanaan Perintah
Kawalan Pergerakan (PKP) dan kemungkinan besar dapat dibendung jika rakyat
terus mematuhi arahan untuk kekal di rumah sehingga 14 April ini. Ketua Menteri
Datuk Patinggi Abang Johari Tun Openg berkata, sejak PKP dilaksanakan bermula
18 Mac hingga semalam, jumlah kes positif di negeri adalah stabil. “Jika rakyat
negeri terus mematuhi PKP, saya percaya Sarawak akan dapat meneruskan trend
positif ini dapat mengurangkan kes atau mencapai sifar kes dalam masa 16 ke 17
hari lagi. “Sehubungan itu,
saya merayu kepada semua rakyat Sarawak untuk terus mematuhi PKP dan tinggal di
rumah kerana ini pasti akan membantu kita mengurangkan kesan Covid-19 kepada
Sarawak,” katanya. Beliau berkata
demikian dalam sidang media khas bertempat di Wisma Bapa Malaysia, di sini,
semalam. Abang Johari
menambah, pada mula PKP dilaksanakan, jangkitan positif kes agak tinggi yang
mana pada 21 Mac lalu sebanyak 10 kes positif direkodkan. “Bagaimanapun,
selepas itu, trend positif semakin menurun kepada lapan kes pada 22 Mac, enam
kes pada 23 Mac, lima kes pada 24 Mac, empat kes pada 25 Mac dan 26 Mac turut
mencatatkan empat kes. “Ini bermakna
jangkitan positif wabak ini menunjukkan trend stabil dan jika kita tetap
mematuhi perintah PKP, terdapat kemungkinan selepas 14 hari pertama PKP ini ia
akan menurun. “Semoga objektif
kita untuk mencapai sifar positif dalam beberapa minggu lagi dapat dicapai,”
jelasnya. Menurutnya, itu
adalah keputusan awal selepas perlaksanaan PKP dan apa yang penting adalah
trend sekarang stabil. “Jika angka itu
benar-benar terus menurun dan mencapai sifar kes dan rakyat mematuhi PKP,
jawatankuasa kita akan mengadakan mesyuarat lain untuk membincangkan tindakan
seterusnya,” ujarnya. Turut hadir
Timbalan Ketua Menteri Datuk Amar Douglas Uggah Embas, Timbalan Ketua Menteri
Tan Sri James Jemut Masing, Menteri Perumahan dan Kerajaan Tempatan Dato Sri
Sim Kui Hian dan Menteri Kebajikan, Kesejahteraan Komuniti, Wanita, Keluarga
dan Pembangunan Kanak-Kanak Dato Sri Fatimah Abdullah. 
See author's posts
